KISKŐRÖS VÁROS POLGÁRMESTERE
ELŐTERJESZTÉS
(a Képviselő-testület 2026. február 18-i ülésére)

TÁRGY: 
TULAJDONOSI HATÁSKÖRÖK GYAKORLÁSA A KUNSÁG-MÉDIA NONPROFIT KFT. -NÉL
Kiskőrös Város Önkormányzata (továbbiakban: Önkormányzat) a Képviselő-testület 33/2020. (VI.24.) számú képviselő-testületi határozata értelmében üzletrész adásvételi szerződést kötött a Kunság-Média Nonprofit Szolgáltató Korlátolt Felelősségű Társaság (továbbiakban: Kft.) adásvétele tárgyában. Az Önkormányzat 100 % tulajdonjoga bejegyzésre került a cégnyilvántartásba.
A Polgári Törvénykönyvről 2013. évi V. törvény (továbbiakban: Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) bekezdése szerint a gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) bekezdésének értelmében: ”Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.”
A köztulajdonban álló gazdasági társaságok takarékosabb működéséről szóló 2009. évi CXXII. törvény (továbbiakban: Taktv.) tartalmazza köztulajdonban álló gazdasági társaságokra vonatkozó speciális szabályokat. 

A Képviselő-testület a 137/2025. (XII.10.) számú képviselő-testületi határozatában kinevezte Kovács Enikő ügyvezetőt határozott időtartamra, 2026. január 01. napjától 2026. december 31. napjáig, személyi alapbére bruttó 700.000 Ft/hó. 
A Ptk. 3:109. § (2) bekezdése alapján a gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. A Kft. javadalmazási szabályzatának III.9. pontja értelmében a vezető tisztségviselő díjazását a Képviselő-testület határozza meg. 
A kulturális ágazatot érintő béremelésről szóló 434/2025. (XII.23.) korm. rendelet, valamint a kulturális ágazatot érintő béremelésről szóló 1575/2025. (XII.23.) korm. határozat alapján a kulturális közfeladatot ellátó foglalkoztatottak 15%-os béremelésben részesülnek. Bérjellegű támogatás igénylésre került, amely pozitív elbírálásban részesült, ezért a Kft. ügyvezetőjének 2026. január 01. napjától – 2026. december 31. napjáig tartó határozott időtartamra vonatkozó személyi alapbérét bruttó 805.000 Ft/hónap összegben javaslom megállapítani. A munkaszerződés módosítása a határozat-tervezet 1. mellékletét képezi.

A Felügyelő Bizottság a napirendi pontot várhatóan 2026. február 17. napján tárgyalja.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.
Kiskőrös, 2026. február 10.

Domonyi László s.k.,

polgármester
HATÁROZAT- TERVEZET
 A Képviselő-testület 

1. a Kunság-Média Nonprofit Kft. ügyvezetőjének megválasztott Kovács Enikő (lakcím: 6200 Kiskőrös, Bajza József utca 43.) személyi alapbérét 2026. január 01. napjától 2026. december 31. napjáig határozott időtartamra havi bruttó 805.000 Ft-ban – azaz nyolcszázötezer forintban - állapítja meg.
2. felhatalmazza a Polgármestert ügyvezető munkaszerződés módosításának - határozat-tervezet 1. melléklete - aláírására.

